Suomen koripallomaajoukkue voitti Kreikan EM-kisojen alkulohko-ottelussa pistein 89–77. Voitto tarkoitti sitä, että Suomi jatkaa pudotuspeleihin Istanbuliin 16 parhaan joukkoon.

Suomi johti ottelua parhaimmillaan 17 pisteellä päätösneljänneksellä. Kreikka tuli kuitenkin mukaan peliin 13 pisteen putkella, kun Suomen siihen asti erinomaisesti onnistunut joukkuetyöskentely alkoi sulaa.

Teemu Rannikon kokeneet suoritukset molemmissa päissä kenttää saivat Susijengin kuitenkin skarppaamaan. Joukkue nousi jälleen 10 pisteen johtoon.

Tunteet kuumenivat ottelun viimeisellä minuutilla, kun Kreikan Thanasis Antetokounmpo repi Lauri Markkasen pelipaidasta kentän pintaan. Markkanen kiitti ja naulasi epäurheilijamaisen virheen tarjoamat kolme vapaaheittoa sisään.

Rannikko päätti pelin herkulliseen kolmoseen.

Suomen paras pistemies oli loukkaantuneen heittokätensä vireeseen saanut Petteri Koponen. Hän teki 24 pistettä ja syötti kuudesti.

– Ei se [käsi] kondiksessa ole vielä, mutta me olemme löytäneet pari juttua, jotka vähän jeesaavat siihen. Ainakin toistaiseksi on toiminut hyvin, toivottavasti lopputurnaus menee samalla tavalla, Koponen sanoi ottelun jälkeen Yle Urheilulle.

Markkanen säesti 17 pisteellä ja kuudella levypallolla.

Rannikko äityi 14 pisteeseen ja viiteen syöttöön.

– Teemu tuli, näytti kokemuksensa, otti homman haltuun ja voitti meille pelin tuossa lopussa. Ihan huikea kaveri, Koponen hehkutti.

Voiton takeena oli hyvin sujunut heittopeli. Susijengi upotti 59 prosenttia kakkosistaan, 36 prosenttia kolmosistaan ja 91 prosenttia vapaaheitoistaan.

Susijengi kohtaa seuraavaksi Islannin keskiviikkona. Islanti on hävinnyt kaikki neljä peliään. Voitto Islannista toisi Suomelle kakkospaikan A-lohkossa.

Lue myös:

Markkanen pyysi lentolupaa – Katso hurja donkki!

Suomen seuratuin heittokäsi vertyy – Katso, miten Koponen liekitti Kreikan koria

"Paskasakki" pelasti Koposen kisat – "Vapautumisen tunne, jonka näkee Petteristä, on meille suurin palkinto"